text: Kæmpebøde for svindel med hviletider
  22 juni 2016 kl. 14.23
  Både chauffør og arbejdsgiver dømt for omfattende svindel med køre- og hviletider.
  Retten i Kolding idømte onsdag en vognmandsvirksomhed i Fredericia en bøde på 234.000 kr. for omfattende svindel med køre-hviletiderne. En chauffør i firmaet er tidligere dømt i samme sag. Han fik frihedsstraf, en større bøde og frakendelse af kørerkortet i otte år.
  Chaufføren blev 5. september 2014 stoppet af en politipatrulje. Det viste sig, at han kørte på en anden mands kørekort og havde lavet adskillige overtrædelser af reglerne om køre- og hviletid. Desuden var han i forvejen frakendt kørekortet - og så var han påvirket af amfetamin.
  Han fortalte i retten, at vognmanden var klar over, at han kørte på flere kørekort for at få det til at se ud, som om han overholdt køre- og hviletidsreglerne.
  